የ500 ዜጎችን ሕይወት ሊቀይር የሚችል አዲስ የመስኖ ፕሮጀክት በደቡብ ወሎ ዞን ቦረና ወረዳ መካነ ሠላም ከተማ ሥራ ጀምሯል፡፡
ከ700 ሚሊዮን ብር በላይ ወጪ የሚሠራው የሆጨጪ ዘላቂ የንፁህ መጠጥ ውኃና የመስኖ ልማት ፕሮጀክት በደቡብ ወሎ ዞን ቦረና ወረዳ በመካነ ሠላም ከተማ ዛሬ  የግንባታ ሥራ ጀምሯል፡፡የአማራ ክልል ውኃ፣ መስኖና ኢነርጂ ልማት ቢሮ የሕዝብ ግንኙነት ዳይሬክተር አቶ አደም ወርቁ የሆጨጪ ዘላቂ የመስኖና የንፁህ መጠጥ ውኃ ፕሮጀክቱ ከ2010ዓ.ም ጀምሮ የአካባቢው ተወላጆች ባመጡት ጥናት ላይ ተመሥርቶ የሚሠራ እንደሆነ አስታውቀዋል፡፡ከሁለት እስከ አምስት ዓመታት የሚወስደው ፕሮጀክት ለ50 ዓመታት ያህል የመካነ ሠላም የንፁህ መጠጥ ውኃ ችግርን መቅረፍ እንደሚችል በጥናት መረጋገጡን አቶ አደም ተናግረዋል፡፡በ409 ሄክታር መሬት ላይ በአዲስ መልኩ መስኖ የማልማት አቅም አለው፡፡ 500 ሜትር የሚረዝመው ፕሮጀክቱ በዓመት ከ5-6 ሚሊዮን ሜትር ኪዩቢክ ውኃ እንደሚይዝም ታቅዶ እንደሚሠራ አቶ አደም ተናግረዋል፡፡